
Pakuotės lapelis: informacija vartotojui

Ricinos aliejus Valentis geriamasis skystis
Natūralusis ricinos aliejus

Atidžiai perskaitykite visą šį lapelį, nes jame pateikiama Jums svarbi informacija.
Ricinos aliejaus Valentis galima įsigyti be recepto, tačiau jo reikėtų vartoti tiksliai, kaip nurodyta, kad poveikis būtų geriausias.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


Lapelio turinys
1.	Kas yra Ricinos aliejus Valentis ir kam jis vartojamas
2.	Kas žinotina prieš vartojant Ricinos aliejų Valentis
3.	Kaip vartoti Ricinos aliejų Valentis
4.	Galimas šalutinis poveikis
5.	Kaip laikyti Ricinos aliejų Valentis
6.	Pakuotės turinys ir kita informacija


1. Kas yra Ricinos aliejus Valentis ir kam jis vartojamas

Ricinos aliejus išspaustas šaltojo presavimo būdu iš paprastųjų ricinmedžių (Ricinus communis) sėklų.
Veikliosios ricinos aliejaus medžiagos dirgina žarnyno receptorius, todėl skatinama lygiųjų raumenų veikla, lengvėja žarnų turinio slydimas, didėja osmosinis slėgis, iš audinių skystis skverbiasi į žarnos spindį ir minkština nesuvirškintą maistą. Dėl tokio poveikio viduriai laisvėja.
Ricinos aliejus vartojamas žarnynui ištuštinti prieš radiologinį arba instrumentinį žarnų tyrimą ar storosios žarnos operaciją.


2.	Kas žinotina prieš vartojant Ricinos aliejų Valentis

Ricinos aliejaus Valentis vartoti negalima:
· jeigu yra alergija (padidėjęs jautrumas) ricinos aliejui,
· jeigu yra apatinės pilvo dalies skausmas ar jautrumo padidėjimas,
· jeigu yra vidurių pūtimas, pykinimas, vėmimas,
· jeigu sergama lėtiniu žarnų uždegimu, pvz., Krono liga, opiniu kolitu,
· jeigu yra kraujavimas iš tiesiosios žarnos dėl nenustatytos priežasties, žarnų praeinamumo sutrikimas.

Įspėjimai ir atsargumo priemonės:
· Ricinos aliejus netinka nuolatiniam vidurių užkietėjimui gydyti,
· Jei atliekami laboratoriniai tyrimai, pacientas, vartojantis ricinos aliejaus, turi informuoti gydytoją, nes kai kurių tyrimų duomenys, pvz., kalio ir gliukozės koncentracijos kraujyje, dėl virškinimo trakto veiklos pokyčių gali būti netikslūs.

Vaikams
Tinkamas vartoti vaikams nuo 6 metų amžiaus.

Kiti vaistai ir Ricinos aliejus Valentis
Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.
Ricinos aliejus gali silpninti kartu vartojamų įvairių geriamųjų vaistų, ypač širdį veikiančių glikozidų, kalio preparatų, organizme kalį sulaikančių diuretikų, poveikį.
Ricinos aliejus gali mažinti riebaluose tirpių vitaminų absorbciją.
Jei gydytojas nenurodė kitaip, tarp ricinos aliejaus ir kitokių preparatų vartojimo reikėtų daryti ne trumpesnę kaip 2 valandų pertrauką.

Nėštumas ir žindymo laikotarpis
Prieš vartojant bet kokį vaistą, būtina pasitarti su gydytoju arba vaistininku. Nėščioms moterims vaisto galima vartoti tik gydytojo nurodymu. Ricinos aliejaus metabolitai gali išsiskirti su žindyvės pienu ir kūdikiui sukelti viduriavimą, todėl žindyvėms jo vartoti nepatariama.

Vairavimas ir mechanizmų valdymas
Poveikis gebėjimui vairuoti transportą ir prižiūrėti veikiančius įrenginius nepasireiškia.


3.	Kaip vartoti Ricinos aliejų Valentis

Ricinos aliejų Valentis visada vartokite tiksliai taip, kaip nurodė gydytojas. Jeigu abejojate, kreipkitės į gydytoją arba vaistininką.

Gerti. Jei gydytojas neapskyrė kitaip, suaugusiems žmonėms rekomenduojama gerti 15 – 60 ml, vyresniems kaip 6 metų vaikams 5 – 15 ml ricinos aliejaus. Prieš vartojimą ricinos aliejų patariama atšaldyti. Skoniui pagerinti jį galima maišyti su šaltomis vaisių sultimis. Vaistą būtina užgerti stikline vandens ar kitokio skysčio.
Ricinos aliejaus poveikis pasireiškia greičiau, jei jo geriama nevalgius. Preparato nepatartina vartoti vakare, nes poveikis pasireiškia po 2 – 6 valandų.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Ricinos aliejus, ypač vartojamas ilgai, gali sukelti žarnų uždegimą, sutrikdyti elektrolitų pusiausvyrą, skatinti žarnų kraujavimą. Be to, gali pasireikšti alerginė reakcija, raugulys, pykinimas, pilvo diegliai.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti tiesiogiai, užpildę interneto svetainėje www.vvkt.lt esančią formą, paštu Valstybinei vaistų kontrolės tarnybai prie Lietuvos Respublikos sveikatos apsaugos ministerijos, Žirmūnų g. 139A, LT 09120 Vilnius, tel.: 8 800 73568, faksu 8 800 20131 arba el. paštu NepageidaujamaR@vvkt.lt. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Ricinos aliejų Valentis

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 ºC temperatūroje.
Buteliuką laikyti dėžutėje, kad preparatas būtų apsaugotas nuo šviesos.

Ant buteliuko etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip tvarkyti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Ricinos aliejaus Valentis sudėtis
· Veiklioji medžiaga yra natūralusis ricinos aliejus. 1 ml geriamojo skysčio yra 1 ml natūraliojo ricinos aliejaus.
· Pagalbinių medžiagų nėra.

Ricinos aliejaus Valentis išvaizda ir kiekis pakuotėje
Skaidrus, bespalvis ar gelsvos spalvos, tirštas klampus skystis.
Vaistas tiekiamas 50 ml tamsaus stiklo buteliuke, įdėtame į kartono dėžutę.

Rinkodaros teisės turėtojas ir gamintojas

Rinkodaros teisės turėtojas
UAB „Valentis“, Molėtų pl. 11, LT-08409 Vilnius, Lietuva

Gamintojas
UAB „Valentis“, Taikos pr. 102, LT-51195 Kaunas, Lietuva

Jeigu apie šį vaistą norite sužinoti daugiau, kreipkitės į vietinį rinkodaros teisės turėtojo atstovą.

UAB „Valentis“
Molėtų pl. 11
LT‑08409 Vilnius
Tel.: +370 5 2701225
Faksas: +370 5 2701223

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

